དེ་རིང་འདིར་གངས་ཅན་ཕན་བདེ་ལེགས་བཤད་གླིང་གི་མཁན་རིན་པོ་ཆེས་དབུ་མཛད་པའི་དགེ་འདུན་བགྲེས་གཞོན་བར་གསུམ་དང་།དེ་བཞིན་གྲྭ་ཚང་གི་སློབ་གཉེར་ཁང་གི་ཐོག་བརྩེགས་ཅན་ཞིག་འཛུགས་བསྐྲུན་བྱེད་པར་དཔལ་འབྱོར་དང་སེམས་ཤུགས་ཀྱི་ཐོག་ནས་རྒྱབ་སྐྱོར་བྱེད་མཁན་སྦྱིན་བདག་མང་པོ་ཞིག་འདིར་སླེབས་ཡོད་པ་རེད།ཨི་ཊ་ལི་ནས་མི་མང་པོ་ཞིག་སླེབས་ཡོད་པ་རེད།ཝི་ཏི་ནམ་ནས་ཡང་མང་པོ་ཞིག་ཡོད་པ་རེད།དེ་བཞིན་སློབ་ཕྲུག་རྣམས་དང་འབྲེལ་བ་ཡོད་པའི་ཕ་མ་སྤུན་མཆེད་སོགས་མོན་ནས་ཡང་མང་པོ་ཞིག་འབྱོར་འདུགདེ་དང་དེ་ལྟ་བུའི་འབྲེལ་ཡོད་མང་པོ་ཞིག་སླེབས་ཡོད་པ་རེད།བཙན་བྱོལ་སྒྲིག་འཛུགས་ཀྱི་འབྲེལ་ཡོད་ཕྱག་ལས་གནང་མཁན་ཚོ་ཡང་ཡོད།དེ་རིང་འདིར་ང་ཚོར་བཀྲ་ཤིས་པའི་ཉི་མ་ཞིག་རེད།བཀྲ་ཤིས་པའི་ཉི་མ་ཞེས་ཚིག་བཟང་པོ་གཅིག་པུ་བཤད་བསྡད་པ་མ་ཡིན་པར་ལག་ལེན་ངོ་མའི་ཐོག་ནས་གྲུབ་འབྲས་བཟང་པོ་ཞིག་དངོས་སུ་མཐོང་རྒྱུ་ཡོད་པ་ཞིག་བྱུང་བ་རེད།དེ་ཡང་ཆགས་སྡང་གོང་འཕེལ་འགྲོ་བའི་ལྟེ་གནས་མ་རེད།བྱམས་བརྩེ་གོང་འཕེལ་འགྲོ་བའི་ལྟེ་གནས་ཤིག་ཆགས་ཀྱི་ཡོད་པ་རེད།ཕན་བདེ་ལེགས་བཤད་གླིང་གི་གྲྭ་རྒྱུན་ཉུང་ཉུང་ཞིག་རེད།ཡིན་ནའང་།ང་ཚོ་ཚང་མ་འཛམ་གླིང་མི་དུང་ཕྱུར་བདུན་ཅུའི་ནང་གི་ཆ་ཤས་ཤིག་ཡིན་པས་ད་ལྟ་འཛམ་གླིང་འདིར་དོན་དངོས་ཡོད་ཆ་ནས་བྱམས་བརྩེའི་ཕོངས་ནས་དྲང་བདེན་དང་ཡ་རབས་ཀྱིས་ཕོངས་ཡོད།ཁ་ཉིན་ཞོགས་པ་ངོས་རང་ཡར་ལངས་ནས་བསམ་བློ་ཞིག་འཁོར་སོང་།ཁྱོད་རང་ཚོ་ཆུ་ཚོད་བདུན་རིང་གཉིད་ཉལ་གྱི་འདུགངོས་རང་འཆར་ཅན་ཆུ་ཚོད་དགུ་ཙམ་རིང་གཉིད་ཀྱི་ཡོད།མ་གཞི་ངོས་རང་སྤོ་རེད་དམིགས་བསལ་ཅུང་ཡོད་དགོས་པ་རེད།ཞོགས་པའི་ཆུ་ཚོད་གསུམ་དང་ཕྱེད་ཀ་ལ་ཡར་ལངས་ནས་ངོས་རང་ཆུ་ཚོད་དགུའི་རིང་ཞི་བདེ་བག་ཕེབས་ཀྱིས་ཉལ་བསྡད་པ་རེད།ཆུ་ཚོད་དགུའི་རིང་འཛམ་གླིང་འདིར་མི་གཅིག་མཚུངས་ཡིན་པ་ག་ཚོད་བསད་ཡོད་པ་རེད།མུ་གེས་ག་ཚོད་ཤི་ཡོད་པ་རེད།ལྷག་པར་དུ་བྱམས་བརྩེས་ཕོངས་ནས་མུ་གེས་ཤི་བའི་ཕྲུ་གུ་ཆུང་ཆུང་མང་པོ་ཡོང་བསྡད་ཀྱི་འདུགག་རེ་བྱེད་དགོས་པ་རེད་བསམ་ནས་སེམས་ཧ་ཅང་སྐྱོ་བྱུང་།བྱེད་རྒྱུ་གང་ཡང་མི་འདུགམི་གཅིག་མཚུངས་དང་འཛམ་གླིང་གཅིག་གི་སྟེང་དུ་བསྡད་ཡོད་པ་རེད།མི་མི་ལ་བརྩེ་བ་མེད་དུས་ཧ་ཅང་ཐབས་སྐྱོ་བོ་རེད།